**Hatóságok, önkormányzatok és más érdekelt felek zagytározó létesítményekkel kapcsolatos összehangolt katasztrófamegelőzési és -védelmi tevékenységei határokon átnyúló veszélyek és kockázatok csökkentésére irányuló megoldások érdekében**

 **SAFETY4TMF - Interreg Duna Régió Program**

DRP0200484 - SAFETY4TMF

**Vezető partner neve:** Közigazgatási és Területfejlesztési Minisztérium

Partnerség

|  |  |  |
| --- | --- | --- |
| **Ssz.** | **Projektpartner** | **Ország** |
|  | **Közigazgatási és Területfejlesztési Minisztérium**  | **HU** |
|  | Önkéntesek Nemzeti Szövetsége a Bolgár Köztársaságban | BG |
|  | Split-Dalmácia Megyei Tűzoltó Szövetség | HR |
|  | Ostravai Egyetem | CZ |
|  | **Közép-Tisza-vidéki Vízügyi Igazgatóság** | **HU** |
|  | **Budapesti Tűzoltó Szövetség** | **HU** |
|  | **Csongrád-Csanád Vármegyei Katasztrófavédelmi Igazgatóság** | **HU** |
|  | Moldovai Belügyminisztérium, Katasztrófavédelmi Főfelügyelőség | MD |
|  | Babeș-Bolyai Tudományegyetem Fenntarthatósági és Katasztrófavédelmi Kutatóintézet | RO |
|  | Hargita Megye Tanácsa | RO |
|  | Ljubljanai Egyetem, Építőmérnöki és Geodéziai Kar | SI |
|  | Via Carpatia EGTC (Korlátolt Felelősségű Európai Területi Együttműködési Csoportosulás) | SK |
|  | Szerb Köztársaság Környezetvédelmi Minisztériuma | RS |
|  | Vareš Önkormányzata | BA |
|  | Romániai Környezetvédelmi, Vízügyi és Erdészeti Minisztérium | RO |
|  | Csehországi Városok és Önkormányzatok Szövetsége | CZ |
|  | Szlovén Nemzeti Építő- és Építőmérnöki Intézet | SI |

|  |  |  |
| --- | --- | --- |
| **Ssz.** | **Társult Stratégiai Partner** | **Ország** |
| 1. | **Országos Vízügyi Főigazgatóság** | **HU** |
| 2. | **Külgazdasági és Külügyminisztérium** | **HU** |
| 3. | **Rába-Duna-Vág Korlátolt Felelősségű Európai Területi Társulás** | **HU** |
| 4. | Rodopei Önkormányzatok Egyesülete | BG |
| 5. | Hargita Megyei Tűzoltó Szövetség | RO |
| 6. | **Komárom-Esztergom Vármegye Önkormányzata** | **HU** |
| 7. | **Heves Vármegye Önkormányzata** | **HU** |
| 8. | ICPDR Nemzetközi Duna-védelmi Bizottság | AT |
| 9. | Bosznia-hercegovinai Szerb Köztársaság Bányászati és Energiaügyi Minisztériuma | BA |
| 10. | Szlovén Tűzoltó Szövetség | SI |

**A szerződött támogatás összege: 2 458 381,46 EUR**

**Támogatás mértéke: 80%**

**A projekt befejezésének tervezett dátuma: 2026. június 30.**

**A projekt tartalmának bemutatása**

Az erősen iparosodó XX. század nagymértékben támaszkodott a bányászatból származó helyi nyersanyagokra. Az ipar szerkezetének átalakulása és a nehézipari tevékenységek jelentős mértékű visszaszorulása Kelet-Európában is komoly visszaesést okozott a bányászatban. A bányászati maradékanyagokat – a kitermelésből, valamint az ércek ásványi anyagokból történő kivonásából származó finom szemcséjű hulladékanyagot - gyakran hidraulikus módszerekkel szállítják el, majd lerakják és zagytározó létesítményekben (Tailings Management Facilities, TMF) kezelik. A Duna vízgyűjtő területén több mint 300 ilyen létesítmény található, amelyek kiemelt figyelmet és monitorozást igényelnek, beleértve a biztonsági feltételek folyamatos fenntartását és a katasztrófák elkerülésére irányuló intézkedéseket. Az elmúlt évtizedben zagytározó létesítményeket érintő több katasztrófa is bekövetkezett, mint például a gátszakadás miatt ciánnal szennyezett víz kiömlése a romániai Nagybányán (Baia Mare), valamint az Ajka melletti tározó gátszakadása miatt bekövetkezett erősen lúgos vörösiszap-szennyezés, amely váratlan terhet és kihívást jelentett a hatóságok, a helyi önkormányzatok és a polgárok számára.

A DANUBE TMF projekt eredményeire építve és az EUSDR PA5 felülvizsgált kockázatkezelési céljait szem előtt tartva a SAFETY4TMF projekt általános célkitűzése a Duna vízgyűjtő területén található zagytározókkal kapcsolatos összehangolt katasztrófamegelőzési és -védelmi, valamint készültségi tevékenységek javítása, különös tekintettel a többszintű kormányzási szereplők – köztük a hatóságok, önkormányzatok és más érdekelt felek – optimális együttműködésére. A projektpartnerségben 9 ország 16 partnere vesz részt, amelyek közül a Közigazgatási és Területfejlesztési Minisztérium tölti be a vezető partner szerepét. A SAFETY4TMF projekt megvalósítási időszaka: 2024. január 1. - 2026. június 30. (30 hónap).

A zagytározó létesítményekhez kapcsolódó katasztrófák több országot érintenek az országokon átnyúló víztesteken keresztül, ezért a megelőzés már a korai szakasztól kezdve összehangolt transznacionális fellépést igényel, ami létfontosságúvá teszi a terület érintett szereplőinek, kapacitásainak és kommunikációjának folyamatos fejlesztését. A hatóságok és más érdekeltek mellett az önkormányzatok is kulcsfontosságú szereplői e törekvéseknek, a többszintű kormányzási struktúrák helyi szintjeként horizontális lefedettséggel rendelkeznek a vonatkozó ágazatokban, ugyanakkor közvetlen és hatékony hozzáférést biztosítanak a helyi érdekeltekhez és polgárokhoz.

A projekt célországai azon Duna menti országok, ahol a zagytározók kérdése releváns. Magyarország mellett ilyen például Románia, Szlovákia, Szlovénia és Szerbia, ahol különösen nagyszámú zagytározó létesítmény található.

A projekt várható eredményei, amelyek három célkitűzés mentén szerveződnek, az alábbiak:

1. A zagytározó létesítmények által érintett területekre és a kapcsolódó kockázatokra vonatkozó **ismeretek bővítése**, valamint a projektben részt vevő országok zagytározókkal kapcsolatos **felkészülési és katasztrófavédelmi politikáinak, eljárásainak elemzése és összehangolása**. Továbbá cél a nemzetközi kockázati térképek és szakpolitikai ajánlások kidolgozása a Duna-medence, az ország és a helyi szintek vonatkozó stratégiáira és intézkedéseire vonatkozóan.
2. A második célkitűzés szerint cél a **gyakorlatorientált kapacitásépítés**, vagyis a katasztrófavédelmi kompetenciák, eljárások és kommunikáció fejlesztése a partnerországokban és -szervezetekben, a zagytározókhoz kapcsolódó veszélyekre és a katasztrófahelyzetekre való felkészültség, továbbá az arra való reagálás javítása érdekében. A projekt keretében kidolgozásra kerül egy képzési folyamat a felkészültség és az ellenálló képesség javítása céljából.
3. A harmadik célkitűzés a zagytározókhoz kapcsolódó kockázatok csökkentését elősegítő folyamatfejlesztések és technológiai **innovációk** **kidolgozását**, **tesztelését és átadását**, valamint a projekt hosszú távú multiplikációs hatásainak támogatását célozza.

A fenti célok sikeres megvalósítása a projekt lezárultát követően mintául szolgálhat az illetékes szerveknek az esetleges katasztrófahelyzetekre történő megfelelő reagáláshoz.

A projektben nagy hangsúlyt kap a többszintű együttműködés fontossága, a kormányzati szereplők, köztük a hatóságok, az önkormányzatok, a katasztrófa esetén elsősegélyt nyújtók és a tudományos élet szereplői közötti együttműködés. A tudáscsere megvalósulásával – képzések, workshopok, konferenciák és szakértői látogatások révén –a projekt elősegíti a transznacionális együttműködést a zagytározókhoz kapcsolódó kockázatok kezelése érdekében.

A projekt lezártát követő disszeminációs szakasz célja az eredmények, tapasztalatok megosztása, információcsere, országos és nemzetközi szinten a jó gyakorlatok továbbadása.

A projektről további, folyamatosan frissülő információkat a következő honlapon találnak: <https://interreg-danube.eu/projects/safety4tmf>.